text: Bandidosrockere dømt på stribe 
  15 december 2011 kl. 16.33
  Seks mænd med tilknytning til rockergruppen Bandidos dømt for narkosalg, hash, våben og omfattende hæleri.
  To Bandidosrockere og en hel stribe støttemedlemmer blev idag sendt mange år i fængsel, da Retten i Kolding satte punktum for en omfattende sag om narko, våben og hæleri.
  I alt fik de seks mænd 22 års fængsel.
  Den længst straf gik til det fuldgyldige medlem Lars Jesper Pettersson, der fik otte et halvt år bag tremmer.
  I alt var der rejst tiltale for salg af 4 kilo amfetamin og 10 kilo hash. Mændene blev dømt for det meste, men den 36-årige Pettersson blev sammen med det andet fuldgyldige medlem af klubben, Michael Stelter Nielsen, frifundet for at have overdraget et kilo amfetamin på en tankstation i Nørre Aaby.
  Stelter Nielsen fik dermed en dom på tre et halvt års fængsel.
  Sagen er en del af et større kompleks i det sydøstjyske område, hvor i alt 44 personer har været sigtet. Langt det meste af narkohandlen er foregået fra forskellige adresser i netop fynske Nørre Aaby.
  De fire andre tiltalte betragtes af politiet som tilknyttet støttegruppen Bandidos Supportteam Southeast i Kolding.
  Af dem fik den 50-årige John Lindhardt Stage et år og ni måneders fængsel. Han blev blandt andet dømt for at ligge inde med en stjålen speedbåd og et fuldt kantinekøkken, der også blev betragtet som hælervarer.
  Hjemme hos ham blev der desuden fundet et mindre våbenlager, der rummede to jagtgevær, en pistol og hundredvis af patroner.
  Den 25-årige Mark Holm Ranch Hansen fik tre år og tre måneder, mens 28-årige Jacob Ranriis Nielsen fik to år og ni måneder. Samme straf fik 23-årige Bjarke Pedersen.
  De fleste valgte at tænke over dommen. Kun en enkelt ankede på stedet.
  Sagen rummede også fusk med flere biler, tyveri af både brændstof og træpiller og opbevaring af et par stjålne Harley Davidson-motorcykler.
  